Nordmenn elsker å gå på ski. Og mens de tar en pust i bakken og nyter nistepakka si, lurer de kanskje på hvorfor det er mindre snø rundt stammen av treet enn ellers i landskapet.

Solstråler som vender tilbake

Grunnen til at snøen smelter raskere rundt trestammen, er at snøen reflekterer (kaster tilbake) mer kortbølget stråling fra sola enn det trestammen gjør. Jo lysere overflate, dess mer refleksjon av lys.

For nysnø kan så mye som 90 % av solstrålingen bli reflektert. Mens trestammen reflekterer bare 20 %.

Solstråler som forblir

Snøen absorberer altså bare 10 % av solstrålingen. Og trestammen absorberer så mye som 80 % av solstrålingen.

Derfor blir treet mer oppvarmet enn snøen. Varmen fra trestammen vil stråle ut til omgivelsene nær treet, og snøen rundt vil etter hvert smelte.

Smelteprosessen

Først blir det en grop av mindre snø nær treet, og senere blir det helt bart. Snøsmeltingen skjer raskere dersom det i tillegg er lyng og småbusker under treet. Snø som allerede har begynt å smelte absorberer mer solstråling enn nysnø, og smelter dermed raskere.

Les også: Når er det mest snøsmelting?